# Рәзинә Мөхияр

Рәзинә Мөхияр, Рәзинә Хәйбрахман кызы Мөхиярова (ире буенча фамилиясе Закирова, 1956 елның 26 мае, ССРБ, РСФСР, БАССР, Чакмагыш районы, Аблай) — шагыйрә, тел галиме, филология фәннәре кандидаты, Яр Чаллы дәүләт педагогика университеты доценты, хаҗия. Татарстан язучылар берлеге әгъзасы (2003 елдан). Саҗидә Сөләйманова премиясе лауреаты (2017).

# Рәзинә Мөхияр
## Тәрҗемәи хәле

1956 елның 26 маенда Башкортстан АССР Чакмагыш районы Аблай авылында тугыз балалы ишле гаиләдә (алтысы – кыз бала) бишенче бала булып туган. Әтисе Хәйбрахманның (иртә вафат булган) тамырлары Благовар районы Күчәрбай авылыннан, әнисе Кушнаренко районыннан. Рәзинә туган авылы мәктәбен (1973), БДУ филология факультетының татар-рус бүлеген (1979), Казан дәүләт университетының аспирантурасын (читтән торып, 1998) тәмамлаган. КДУда «XX гасырның 80-90нчы елларында татар әдәби теле лексикасының үсеше» дигән темага филология фәннәре кандидатлыгына диссертация яклаган (фәнни җитәкчесе филология фәннәре докторы профессор Флера Садри кызы Сафиуллина).

# Рәзинә Мөхияр
## Хезмәт юлы

1979-1982 елларда Дүртөйле районы Чишмә мәктәбендә татар теле һәм әдәбияты укыта.
1982 елдан гаиләсе белән Чаллыда: 21нче, 42нче, 31нче мәктәпләрдә вакытлыча китапханәче була, рус теле, татар теле һәм әдәбияты укыта.
1992 елдан Яр Чаллы дәүләт педагогика институтының (2015 елдан — университет) татар филологиясе кафедрасында: ассистент, өлкән укытучы, татар теле һәм әдәбияты, аларны укыту методикасы кафедрасы мөдире, доцент.

# Рәзинә Мөхияр
## Гыйльми кызыксынулар өлкәсе

Татар телен укыту методикасы, лексикология, лингвопоэтика мәсьәләләренә багышланган 170 фәнни-методик хезмәт, шул исәптән 2 монография, студентлар һәм укытучылар өчен 20 уку-укыту кулланмасы, 2нче, 8нче сыйныфлар өчен татар теле дәреслекләре, программалар (автордаш) авторы.

# Рәзинә Мөхияр
## Иҗаты

1990-еллардан мәкаләләре, шигырьләре БАССР («Кызыл таң») һәм ТАССР матбугатында даими басыла. Бер дистә шигырьләр җыентыгы басылып чыккан. Әсәрләрендәге лирик каһарманга Аллаһыны олылау, туган якны ярату, туган телне кадерләү, табигать белән соклану хисләре хас. Табигать күренешләрен тасвирлаучы кыска шигырьләргә, фәлсәфи миниатюраларга өстенлек бирә. Шигырьләренә композиторлар И. Закиров, Р. Гобәйдуллин, Р. Зарипов, Р. Әхмәтханов, М. Зәйнуллин, З. Җиһан, И. Фәйзуллин, И. Хәбибуллин, И. Шәрипов һ. б. көй язган. Әлеге җырлар «Кыңгырау чәчәкләре» музыкаль альбомында (2011) урын алган.

# Рәзинә Мөхияр
## Китаплары

* Китаплары
* Сиңа булсын җырым. Чаллы: КамАЗ нәшрияты, 1997.
* Шәмдәлләрдә утлар. Чаллы: КамАЗ нәшрияты, 2001.
* Учларымда утлы күмер. Казан: Мәгариф, 2002.
* Алиһә. Казан: Школа, 2003.
* Тыңла мине. Казан: Школа, 2004.
* Нәрсә булды миңа? К.: ТКН, 2006.
* Җидегән йолдыз. Казан: Школа, 2007.
* Энҗе тезәм сүзләрдән. Казан: Сүз, 2011.
* Асылыма кайтам. К.: ТКН, 2012.
* Күңелем тәрәзәләре. К.: ТКН, 2016.

# Рәзинә Мөхияр
## Гаиләсе

Ире Рәиф Закиров, Дүртөйле районы Сикәлекүл авылыннан, филология фәннәре кандидаты, Яр Чаллы дәүләт педагогика университеты доценты. Уллары Раил, кызлары Айназ.

# Рәзинә Мөхияр
## Бүләкләре, мактаулы исемнәре

* 2005 — «Казанның меңьеллыгы хөрмәтенә» медале
* РФ мактаулы югары һөнәри белем бирү хезмәткәре
* 2017 — Саҗидә Сөләйманова премиясе — «Күңелем тәрәзәләре» китабы (К.: ТКН, 2016) өчен.